Ubi Parancih
Ubi Parancih, ubi kayu, ubi batang, atau singkong (Manihot utilissima) adolah tumbuahan rumpun (perdu) tahunan tropika jo subtropika dari suku Euphorbiaceae. Umbinyo bisa jadi makanan pokok karano banyak manganduang karbohidrat jo daunnyo untuak ka sayua nan biaso disabuik pucuak parancih.
Etimologi jo sinonim[suntiang | suntiang sumber]
Ubi parancih atau ubi batang adolah namo lokal untuak kawasan Minangkabau. Kalau di kawasan Jawa Barat banamo Singkong. Namo "ubi kayu" jo "ketela pohon" dipakai dalam baso Melayu sacaro umum. Disabuik Ubi Parancih kamungkinan gadang karano tanaman ko dibaok urang Eropa ka Nusantara, yakni urang Portugis jo Castilla (Spanyol). Itulah makonyo disabuik ketela.[rujuakan?]
Deskripsi[suntiang | suntiang sumber]
Rumpun ubi parancih dapek tumbuah mancapai 7 meter jo cabang nan agak jarang. Urek tunggang jo sajumlah urek cabang nan kudian manggadang manjadi ubi nan dapek dimakan. Ukuran ubi rato-rato bagarih tangah 2–3 cm dan panjang 50–80 cm, bagantuang dari klon/kultivar. Bagian dalam ubi barono putiah atau kakuniang-kuniangan, Ubi parancih indak tahan simpan bago kok ditampekkan di lamari pandingin. Tando-tandonyo lah rusak adolah jo kalua rono biru galok dek tabantuaknyo asam sianida nan manjadi tubo untuak manusia.[1]
Ubi parancih marupokan sumber energi nan kayo karbohidrat, tapi sangek bansaik protein. Sumber protein nan rancak malah ado pado daunnyo dek manganduang asam amino metioninan.[rujuakan?]
Sijarah dan pangaruah ekonomi[suntiang | suntiang sumber]
Sijarah budidayo dan panyebarannyo[suntiang | suntiang sumber]
Manihot esculenta partamo kali tanamo di Amerika Selatan kudian dikambangkan pado maso prasijarah di Brasil jo Paraguay, sajak kurang labiah 10 ribu taun nan lalu. Bantuak-bantuak modern dari spesies nan alah dibudidayokan dapek ditamukan batumbuah lia di Brasil selatan. Bago kok spesies Manihot nan lia ado banyak, sado kultivar M. esculenta dapek dibudidayokan. Walau baitu, bukti-bukti arkeologis budidayo ubi parancih justru banyak ditamukan di kabudayaan Indian Maya, tapeknyo di Meksiko dan El Salvador.
Produksi ubi parancih dunia dipakirokan mancapai 192 juta ton pado taun 2004. Nigeria barado di urutan partamo jo 52,4 juta ton, disusua Brasil jo 25,4 juta ton. Indonesia ado di posisi katigo jo 24,1 juta ton, diikuti Thailand jo 21,9 juta ton (FAO, 2004[2]) Sabagian gadnag produksi dihasiakan di Afrika 99,1 juta ton dan 33,2 juta ton di Amerika Latin jo Kepulauan Karibia.
Di Hindia Ulando[suntiang | suntiang sumber]
Ubi parancih ditanam sacaro komersial di wilayah Indonesia (wakatu itu Hindia Ulando) pado sakitar taun 1810,[3] dek sabalunnyo dibaok urang Portugih pado abaik ka-16 dari Brasil. Manuruik Haryono Rinardi dalam Politik Singkong Zaman Kolonial, ubi parancih masuak ka Indonesia dibaok dek Portugih ka Maluku sakitar abaik ka-16. Tanaman iko dapek dipanen sasuai kabutuahan. “Sipaik itulah nan manyababkan tanaman ubi parancih acok kali disabuik sabagai gudang pasadioan di bawah tanah,” tulis Haryono.[rujuakan?]
Butuah wakatu lamo ubi parancih manyeba ka daerah lain, utamonyo ka Pulau Jawa. Dipakirokan ubi parancih kali partamo ditanamokan di suatu kabupaten di Jawa Timur pado 1852. “Bupatinyo sabagai saurang pagawai nagari musti maagiah contoh dan batindak sabagai palopor. Kalau indak, rakyaik indak ka mamicayoinyo samo sakali,” tulih Pieter Creutzberg dan J.T.M. van Laanen dalam Sejarah Statistik Ekonomi Indonesia.[rujuakan?]
Namun inggo 1876, bak cando dicataik H.J. van Swieten, kontrolir di Trenggalek, dalam buku De Zoete Cassave (Jatropha janipha) nan tabik 1875, ubi parancih kurang tanamo atau indak ado samo sakali di babarapo bagian Pulau Jao, tapi ditanam gadang-gadangan di bagian lain. “Baapun juo, ubi parancih kini mampunyoi arati nan labiah gadang dalam susunan makanan panduduak dibandiangkan jo satangah abaik nan lalu,” tulihnyo, nak cando dikutip Creutzberg dan van Laanen. Sampai sakitar taun 1875, konsumsi ubi parancih di Jao masih randah. Baru pado pamuloan abaik ka-20, konsumsinyo maningkek tajam. Pambudidayoannyo malaweh juo. Talabiah rakyaik dimintak mampalaweh tanaman ubi parancihnyo.[rujuakan?]
Paningkatan pananaman ubi parancih sajalan jo patumbuahan panduduak Pulau Jawa nan capek. Ditambah lai dek produksi padi tatingga di balakang patumbuahan panduduak. “Ubi parancih khususnyo manjadi sumber pangan tambahan nan disukoi,” tulis Marwati Djoened Poesponegoro dan Nugroho Notosusanto dalam Sejarah Nasional Indonesia V. Inggo kini, ubi parancih alah manjadi salah satu bahan pangan nan utamo, indak sajo di Indonesia tapi juo di dunia. Di Indonesia, ubi parancih marupokan makanan pokok katigo salapeh padi-padian dan jaguang.[rujuakan?]
Hindia Ulando panah manjadi salah satu pangekspor dan pangasia tapuang tapioka paliang dagang di dunia. Di Jao banyak sakali didirikan pabrik-pabrik pangolahan ubi parancih untuak dijadikan tapuang tapioka. Sarupo dalam buku Handbook of the Netherlands East Indies, pado taun 1928 tacataik 21,9% produksi tapioka diekspor ka Amerika Serikat, 16,7% ke Inggirih, 8,4% ka Japang, lalu 7% dikirim ka Ulando, Jerman, Belgia, Denmark, jo Norwegia. Biasonyo tapung olahan ubi parancih tasabuik dimanfaatkan sabagai bahan baku lem jo permen karet, industri tekstil dan furniture.[rujuakan?]
Rujuakan[suntiang | suntiang sumber]
- ↑ "Senyawa HCN pada Ubi Kayu". Balitkabi (dalam bahasa Inggris). Diakses tanggal 2021-03-29.
- ↑ FAO. 2004. Global Cassava Market Study, Rome
- ↑ Payer, M. HBI weltweit. 5.3. Zur Geschichte Indonesiens. Edisi 1997-03-18. Diakses 18 Mei 2007
Pautan lua[suntiang | suntiang sumber]
- (Inggirih) Cassava - Purdue University Horticulture Archived 2003-03-26 di Wayback Machine.
- (Inggirih) Cassava Pests: From Crisis to Control
- (Inggirih) GM cassava plants that have reduced cyanogens Archived 2014-01-08 di Wayback Machine.
- (Inggirih) Global Cassava Development Strategy
- (Inggirih) The Case for Cassava
- Ilmu Pengetahuan Singkong Archived 2015-07-08 di Wayback Machine.
- Asal Mula Singkong
- Akar Sejarah Singkong, Majalah Historia Archived 2014-12-27 di Wayback Machine.
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn bjn_Latn eng_Latn deu_Latn min_Latn fur_Latn eng_Latn eng_Latn eng_Latn eng_Latn min_Latn min_Latn ban_Latn